CELEX: 32015D2190
Language: hu
Date: 2015-11-25 00:00:00
Title: A Bizottság (EU, Euratom) 2015/2190 végrehajtási határozata (2015. november 25.) Olaszországnak a héa-sajátforrások alapjának kiszámításához bizonyos közelítő becslések alkalmazására való felhatalmazásáról (az értesítés a C(2015) 8187. számú dokumentummal történt)

27.11.2015   
            
            
               HU
            
            
               Az Európai Unió Hivatalos Lapja
            
            
               L 312/24
            
         A BIZOTTSÁG (EU, Euratom) 2015/2190 VÉGREHAJTÁSI HATÁROZATA
   (2015. november 25.)
   Olaszországnak a héa-sajátforrások alapjának kiszámításához bizonyos közelítő becslések alkalmazására való felhatalmazásáról
   
      
         (az értesítés a C(2015) 8187. számú dokumentummal történt)
      
   
   (Csak az olasz nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Atomenergia-közösséget létrehozó szerződésre,
   tekintettel a hozzáadottérték-adóból származó saját források beszedésének végleges egységes rendszeréről szóló, 1989. május 29-i 1553/89/EGK, Euratom tanácsi rendeletre (1) és különösen annak 6. cikke (3) bekezdésének második albekezdésére,
   a saját forrásokkal foglalkozó tanácsadó bizottsággal folytatott konzultációt követően,
   mivel:
   
               (1)
            
            
               A 2006/112/EK tanácsi irányelv (2) 371. cikke értelmében azok a tagállamok, amelyek 1978. január 1-jén mentesítették az irányelv X. mellékletének B. részében felsorolt ügyleteket, az egyes érintett tagállamokban az említett időpontban fennálló feltételek mellett továbbra is mentesíthetik azokat; a fenti ügyleteket figyelembe kell venni a héa-sajátforrások alapjának meghatározásához.
            
         
               (2)
            
            
               A 2006/112/EK irányelv 371. cikke értelmében Olaszország továbbra is mentesítheti az ezen irányelv X. melléklete B. részének 10. pontjában felsorolt ügyleteket.
            
         
               (3)
            
            
               Olaszország engedélyt kért, hogy bizonyos közelítő becsléseket alkalmazhasson a héa-sajátforrások alapjának kiszámításához, mivel nem tud pontos számításokat végezni a 2006/112/EK irányelv X. melléklete B. részének 10. pontjában felsorolt ügyletekre nézve. Az ilyen számítás valószínűsíthetően indokolatlan igazgatási terhet jelent ahhoz képest, amilyen hatást ezek az ügyletek Olaszország héa-sajátforrásainak összesített alapjára gyakorolnak. Olaszország közelítő becslések alkalmazásával képes számítást végezni az ügyletek e típusára nézve. Emiatt engedélyezni kell Olaszországnak, hogy a héa-sajátforrás alapot közelítő becslések alkalmazásával számítsa ki.
            
         
               (4)
            
            
               Az átláthatóság és a jogbiztonság érdekében helyénvaló korlátozni az engedély időbeli érvényességét,
            
         ELFOGADTA EZT A HATÁROZATOT:
   1. cikk
   A héa-sajátforrások alapja 2015. január 1. és 2019. december 31. között történő kiszámításának céljából Olaszországnak engedélyezett a közelítő becslések alkalmazása a 2006/112/EK irányelv X. melléklete B. részének 10. pontjában említett tevékenységekre vonatkozóan.
   2. cikk
   Ennek a határozatnak az Olasz Köztársaság a címzettje.
   
      Kelt Brüsszelben, 2015. november 25-én.
      
         
            a Bizottság részéről
         
         Kristalina GEORGIEVA
         
            alelnök
         
      
   
   
      (1)  HL L 155., 1989.6.7., 9. o.
   
   
      (2)  A Tanács 2006. november 28-i 2006/112/EK irányelve a közös hozzáadottértékadó-rendszerről (HL L 347., 2006.12.11., 1. o.).